ระเบียบ ก.บ.ศป. ว่าด้วยหลักเกณฑ์การปฏิบัติเกี่ยวกับการผ่อนชําระหนี้ กรณีเจ้าหน้าที่ของศาลปกครองหรือทายาท ของเจ้าหน้าที่ของศาลปกครองได้รับเงินเกินสิทธิหรือได้รับเงินไปโดยไม่มีสิทธิพ.ศ. ๒๕๖๖ โดยที่เป็นการสมควรกําหนดหลักเกณฑ์การปฏิบัติเกี่ยวกับการผ่อนชําระหนี้ เพื่อเป็นการช่วยเหลือและบรรเทาความเดือดร้อนแก่เจ้าหน้าที่ของศาลปกครองหรือทายาทของเจ้าหน้าที่ของศาลปกครองที่ได้รับเงินเกินสิทธิหรือได้รับเงินไปโดยไม่มีสิทธิ ซึ่งได้รับเงินไปโดยมิใช่กรณีที่เกิดจากการกระทําโดยไม่สุจริต และแสดงความประสงค์จะชําระเงินคืนให้แก่สํานักงานศาลปกครองแต่ไม่มีความสามารถในการชําระหนี้ดังกล่าวคืนในคราวเดียวอาศัยอํานาจตามความในมาตรา ๔๑/๘ (๑) และ (๖) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ซึ่งแก้ไขเพิ่มเติมโดยพระราชบัญญัติจัดตั้งศาลปกครองและวิธีพิจารณาคดีปกครอง (ฉบับที่ ๙) พ.ศ. ๒๕๖๐ คณะกรรมการบริหารศาลปกครอง (ก.บ.ศป.) จึงออกระเบียบไว้ ดังต่อไปนี้ข้อ ๑ ระเบียบนี้เรียกว่า "ระเบียบ ก.บ.ศป. ว่าด้วยหลักเกณฑ์การปฏิบัติเกี่ยวกับการผ่อนชําระหนี้ กรณีเจ้าหน้าที่ของศาลปกครองหรือทายาทของเจ้าหน้าที่ของศาลปกครองได้รับเงินเกินสิทธิหรือได้รับเงินไปโดยไม่มีสิทธิ พ.ศ. ๒๕๖๖"ข้อ ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ บรรดาระเบียบ ข้อบังคับ ประกาศ หรือคําสั่งอื่นใดในส่วนที่มีกําหนดไว้แล้วในระเบียบนี้ หรือซึ่งขัดหรือแย้งกับระเบียบนี้ ให้ใช้ระเบียบนี้แทนข้อ ๔ การใดที่มิได้กําหนดไว้ในระเบียบนี้ ให้นําหลักเกณฑ์ว่าด้วยการผ่อนชําระหนี้ตามที่กระทรวงการคลังกําหนดมาใช้บังคับโดยอนุโลมข้อ ๕ ในระเบียบนี้"เจ้าหน้าที่ของศาลปกครอง" หมายความว่า ข้าราชการตุลาการศาลปกครอง ข้าราชการฝ่ายศาลปกครอง พนักงานราชการและลูกจ้างสํานักงานศาลปกครอง หรือผู้ปฏิบัติงานประเภทอื่น ไม่ว่าจะเป็นการแต่งตั้งในฐานะเป็นผู้เชี่ยวชาญ ผู้ชํานาญการ กรรมการ อนุกรรมการ หรือฐานะอื่นใด เพื่อให้ปฏิบัติหน้าที่ในศาลปกครองหรือสํานักงาน และให้หมายความรวมถึงผู้ที่เคยดํารงตําแหน่งดังกล่าวด้วย"ผู้ขอผ่อนชําระ" หมายความว่า เจ้าหน้าที่ของศาลปกครองหรือทายาทของเจ้าหน้าที่ของศาลปกครองผู้ได้รับเงินเกินสิทธิหรือได้รับเงินไปโดยไม่มีสิทธิ หรือบุคคลอื่นที่เกี่ยวข้อง"วงเงินที่ผ่อนชําระ" หมายความว่า จํานวนเงินที่ได้รับไปเกินสิทธิหรือได้รับเงินไปโดยไม่มีสิทธิ หรือจํานวนเงินที่ยังค้างชําระ"เงินได้รายเดือน" หมายความว่า (๑) เงินเดือน เงินประจําตําแหน่ง เงินค่าตอบแทนพิเศษพนักงานคดีปกครอง เงินค่าตอบแทนที่เจ้าหน้าที่ของศาลปกครองได้รับแน่นอนเป็นรายเดือน บํานาญ และรายได้อื่น (๒) เงินเดือน เงินประจําตําแหน่ง เงินค่าตอบแทนอื่นที่ได้รับจากการประกอบอาชีพและรายได้อื่นของทายาทหรือบุคคลอื่นที่เกี่ยวข้อง"สํานักงาน" หมายความว่า สํานักงานศาลปกครองข้อ ๖ การอนุมัติให้ผ่อนชําระตามหลักเกณฑ์ที่กําหนดไว้ในระเบียบนี้ ต้องเป็นกรณีที่ขอผ่อนชําระเต็มจํานวนที่ต้องชดใช้คืนและต้องมิใช่กรณีที่เกิดจากการกระทําโดยไม่สุจริตของผู้ได้รับเงินเกินสิทธิหรือได้รับเงินไปโดยไม่มีสิทธิข้อ ๗ เมื่อเจ้าหน้าที่ของศาลปกครองหรือทายาทของเจ้าหน้าที่ของศาลปกครองผู้ได้รับเงินเกินสิทธิหรือได้รับเงินไปโดยไม่มีสิทธิ หรือบุคคลอื่นที่เกี่ยวข้อง เสนอขอผ่อนชําระ ให้สํานักงานปฏิบัติดังต่อไปนี้(๑) ตรวจสอบสถานภาพปัจจุบัน ณ วันเสนอขอผ่อนชําระเกี่ยวกับเงินได้รายเดือน ค่าใช้จ่ายและทรัพย์สินของผู้ขอผ่อนชําระและคู่สมรส โดยมีหลักฐานเป็นลายลักษณ์อักษรจากบุคคลดังกล่าว หรือหน่วยงานเจ้าของข้อมูล แล้วแต่กรณี เพื่อประกอบการพิจารณา(๒) ให้ผู้ขอผ่อนชําระจ่ายดอกเบี้ยผิดนัดตามกฎหมายโดยคํานวณจนถึงวันทําสัญญาผ่อนชําระหนี้ ส่วนที่เหลือให้ผ่อนชําระเป็นรายเดือนโดยงดการคิดดอกเบี้ยระหว่างการผ่อนชําระ ภายใต้เงื่อนไข ดังนี้ (ก) กรณีวงเงินที่ผ่อนชําระไม่เกินสองแสนบาท ให้ผ่อนชําระภายในกําหนดเวลาไม่เกินห้าปี (ข) กรณีวงเงินที่ผ่อนชําระเกินกว่าสองแสนบาท ให้ผ่อนชําระภายในกําหนดเวลาไม่เกินสิบปี(๓) ในกรณีที่ไม่สามารถทําสัญญาภายในระยะเวลาที่สํานักงานกําหนด เนื่องจากเหตุสุดวิสัย หรือเกิดจากพฤติการณ์อันหนึ่งอันใดที่ผู้ขอผ่อนชําระไม่ต้องรับผิดตามกฎหมาย ผู้ขอผ่อนชําระไม่ต้องชําระดอกเบี้ยผิดนัดภายในช่วงระยะเวลาดังกล่าว(๔) ผู้ขอผ่อนชําระต้องชําระเงินให้แก่สํานักงานเป็นรายเดือน ในกรณีที่ผู้ขอผ่อนชําระเป็นเจ้าหน้าที่ของศาลปกครองซึ่งมีสิทธิได้รับเงินได้รายเดือนจากสํานักงาน หรือเป็นข้าราชการบํานาญซึ่งมีสิทธิได้รับเงินได้รายเดือนจากกระทรวงการคลังหรือหน่วยงานอื่น ต้องมีหนังสือยินยอมให้สํานักงานหักเงินได้รายเดือนหรือเงินค่าตอบแทนใด ๆ เพื่อผ่อนชําระเป็นรายเดือนจนกว่าจะครบข้อ ๘ ผู้ขอผ่อนชําระต้องทําหนังสือรับสภาพหนี้ และสัญญาผ่อนชําระหนี้ ตามแบบที่ สํานักงานกําหนด หากบุคคลดังกล่าวผิดนัดชําระเงินสองงวดติดกัน หรือผิดสัญญาข้อใดข้อหนึ่ง ผู้ขอผ่อนชําระต้องชําระดอกเบี้ยผิดนัดและจะถูกดําเนินการตามที่กฎหมายกําหนดข้อ ๙ ผู้ขอผ่อนชําระซึ่งออกจากราชการก่อนครบกําหนดเวลาการผ่อนชําระที่ได้รับอนุมัติ ให้ผู้นั้นผ่อนชําระต่อไปได้ เว้นแต่สํานักงานจะเห็นเป็นอย่างอื่นข้อ ๑๐ ในกรณีที่เจ้าหน้าที่ของศาลปกครองผู้ได้รับเงินเกินสิทธิหรือได้รับเงินไปโดยไม่มีสิทธิตายในระหว่างการผ่อนชําระ ให้สํานักงานเรียกให้ทายาทหรือผู้จัดการมรดกชําระหนี้ที่ค้างชําระทั้งหมด หรือให้สํานักงานทําความตกลงกับทายาทซึ่งเป็นผู้มีสิทธิได้รับเงินบําเหน็จตกทอดของเจ้าหน้าที่ของศาลปกครองผู้ได้รับเงินเกินสิทธิหรือได้รับเงินไปโดยไม่มีสิทธิ โดยทําหนังสือยินยอมให้ทางราชการหักเงินดังกล่าวชําระหนี้ที่เหลืออยู่ หรือขอผ่อนชําระหนี้ที่เหลืออยู่ตามระเบียบนี้ แล้วแต่กรณี ทั้งนี้ ภายในอายุความมรดกข้อ ๑๑ ระเบียบนี้ให้ใช้บังคับกับผู้ขอผ่อนชําระที่ได้รับอนุมัติให้ผ่อนชําระเงินที่ได้รับไปเกินสิทธิหรือได้รับเงินไปโดยไม่มีสิทธิอยู่ก่อนวันที่ระเบียบนี้ใช้บังคับ โดยผู้ขอผ่อนชําระมีสิทธิมาทําสัญญาตามระเบียบนี้ แต่ไม่กระทบกระเทือนถึงการผ่อนชําระเงินที่ได้รับไปเกินสิทธิหรือได้รับเงินไปโดยไม่มีสิทธิในระหว่างช่วงเวลาก่อนที่ระเบียบนี้ใช้บังคับข้อ ๑๒ ให้เลขาธิการสํานักงานศาลปกครองรักษาการตามระเบียบนี้ และให้มีอํานาจตีความและวินิจฉัยปัญหาเกี่ยวกับการปฏิบัติตามระเบียบนี้ และกําหนดวิธีการและแบบพิมพ์ต่าง ๆ เพื่อประโยชน์ในการปฏิบัติตามระเบียบนี้ผู้มีอํานาจลงนาม ประกาศ ณ วันที่ ๒๒ มีนาคม พ.ศ. ๒๕๖๖ วรพจน์ วิศรุตพิชญ์ ประธานศาลปกครองสูงสุด ประธานกรรมการบริหารศาลปกครอง